तीसरे चरण के तहत एक जुलाई को होने जा रहे स्थानीय निकाय चुनाव के लिए आचार संहिता तो पहले ही लग गई थी। अधिसूचना स्थानीय स्तर पर जारी होनी थी जो रविवार को जारी हो गई। मंगलवार से शुरू होने जा रहे नामांकन प्रक्रिया के लिए कलेक्ट्रेट में बैरिकेडिंग लगाने का काम शुरू हो गया है। मिर्जापुर नगर पालिकाध्यक्ष व कछवां नगर पंचायत अध्यक्ष पद के उम्मीदवार अपना नामांकन कलेक्ट्रेट परिसर में निर्धारित न्यायालय में दाखिल कर सकेंगे। इनमें मिर्जापुर नगर पालिका अध्यक्ष पद के प्रत्याशी अपना नामांकन कलेक्ट्रेट परिसर स्थित अपर जिलाधिकारी (भू एवं राजस्व) के न्यायालय में दाखिल करेंगे। इसी तरह कछवां नगर पंचायत अध्यक्ष पद के उम्मीदवार भी एसडीएम सदर के न्यायालय में नामांकन करेंगे।